# Skriv dine akademiske grader rigtigt

### Studerende

* ”Jeg er stud.pæd. i pædagogisk psykologi på Aarhus Universitet”. Bemærk: intet mellemrum mellem de to forkortelser, der begge afsluttes med punktum.
* ”Jeg studerer pædagogisk filosofi på AU”
* ”Ernst Eskildsen, stud.pæd. i pædagogisk antropologi”
* ”Stud.pæd. Sophie Mathilde Amalie Blankholm Jørgensen” (bemærk forkortelserne er med småt, med mindre den første påbegynder en sætning)
* ”Jeg læser/studerer på kandidatuddannelsen i pædagogisk sociologi” (men ikke: ”Jeg læser/studerer cand.pæd.”)

### Bachelor

* En bachelor er den person, der har graden BA, BSc eller BEng (ingeniørfagene), altså uden punktummer eller mellemrum.
* En professionsbachelor kan bruge titlen prof.bach. eller Pb, påstår Wikipedia.

### Kandidat

* ”Jeg er cand.pæd. i pædagogisk antropologi”
* ”Cand.pæd. Anna Lühse udtaler, at…”
* ”Hun er cand.scient.soc. fra RUC (altså: tre punktummer, ingen mellemrum, ingen store begyndelsesbogstaver)(udtales [skient sok])
* ”Velkommen til lic.pæd. Peter Gog og mag.art. Eva Luér” (hhv. licentiat (ca. = ph.d. før 1990) og magister, udtales [lis] hhv. ”mag.” som ”i ro og mag”).

### Ph.d.

* ”Jeg er ph.d.-studerende” (bemærk efter gradens to led: intet mellemrum, og derpå bindestreg til ”studerende”)
* ”Jeg er ph.d.-stipendiat” (hvilket siger man har et ph.d.-stipendium, hvilket ikke alle ph.d.-studerende har) (Helt gal: ”Jeg har et ph.d.-stipendiat”. Man er stipendiat, men har et stipendium.)
* Bør undgås: ”Jeg læser ph.d.” (lyder ikke godt). Bedre: ”Jeg er ved at tage ph.d.-graden”, ”Jeg arbejder på min ph.d.”, ”Jeg skriver på en ph.d.-afhandling” o.l.

VEND!
* En ph.d.-studerende bør ikke omtales som ”ph.d.”, som i ”Hun er ph.d. og har et år igen, før hun afleverer sin afhandling”. En 3.g’er er jo heller ikke student.
* Bemærk: ”ErhvervsPhD” – sådan skriver ministeriet det, mystisk, sikkert for at det skal se engelsk ud.
* Britisk standard er ”PhD”. Amerikansk standard er ”Ph.D.”
* Dansk er med småt, undtagen i begyndelsen af sætning: ”Ph.d. Ejnar Tjaldemose udtalte i går…”
* På britisk engelsk kan man være PhD fellow (bl.a.), og på amerikansk ”a Ph.D. student” eller ”doctoral student” (ingen bindestreger):
* ”I’m doing a Ph.D. in astrolinguistics”.
* “I’m working on my Ph.D.”
* “I’m writing my Ph.D. thesis”, i USA oftest “Ph.D. dissertation”
* Bemærk der i USA findes andre “doctorates” end en Ph.D., som regel i professionerne, og de har ofte lavere krav og status, fx ”D.Ed.” og ”DBA” (Men det er et rod med titler i USA).
* På engelsk er titlen efterstillet navnet: “Joe Sixpack, Ph.D.” og ”Gladys Smithclyffe-Windham Austell-in-the-Moor, PhD”, hvor man på dansk har tradition for at foranstille det: ”Dr.phil. Egon Olsen” og ”Her kommer stud. jur. Pippi Langstrømpe” og således ”Første taler er ph.d. Dagmar Tater”.
* Man kan være postdoc på dansk, uden tegn, udtalt på engelsk.
* Den klassiske danske doktorgrad, som ligger niveauet over en ph.d., altså ”dr.phil.”, udtales ”doktor fil”, som neglefil. ”Dr. Phil”, derimod, er tv-vært. Confuse them not.
* I USA (og i mindre grad England) anses en Ph.D. (PhD) for adgang til at bruge ordet ”Dr.” foran ens navn (hvilket ikke er tilfældet i Danmark), selv om det kan forvirre. Jf. Rachels bemærkning til Ross, der er Ph.D. i palæontologi, da de er på hospitalet: ”Here ’doctor’ means something!”.

### Andre akademiske faldgruber af sproglig art

* Akademia (fra eng. ”academia”) udtales (også på dansk: ”akademia”) med tryk på ”de”, ikke ”mi”: den akademiske verden, universitetsverdenen.
* Når der på engelsk siges ”academics”, menes forskere og undervisere i akademia, ikke folk med en akademisk grad, som de danske ”akademikere”. Men ”akademikere” bruges i stigende grad for ”academics”
* En ”afhandling” var i gamle dage (1900-tallet) enhver videnskabelig publikation, også tidsskriftartikler. Bruges i dag næsten udelukkende om ph.d.-afhandling eller disputats. En disputats fører frem til den ”store” (klassiske danske) doktorgrad (dr.phil., dr.scient., dr.pæd. osv.).